
    Ako neće biti plesa, u revoluciju ne dolazim.

Emma Goldman

  
    PLEŠI, MODESTY, PLEŠI

     

    Pleši, Modesty, pleši,

iza tebe su godine ružičastog logora

duge, osamljene šetnje preko rubova grada

i tisuće ljeta prepunih knjiga po krevetima.

    Na jedrenje ponesi samo šalicu čaja

dalekozor i sredstvo koje briše

svako suvišno sjećanje na putu.

    U sjenci agave koja raste na brodu

u dugim noćima na otvorenom, osluškuj

kako gube se zvukovi svijeta.

    Našla si ljubav svog života

i ima li veće sreće, nego kad spusti se mišlju

na tebe u bilo koje doba dana, a nitko ga ne vidi!

  
    NAKON BLAGDANA

     

    Kako prija mi juha od kelja i cvjetače,

nakon mesnog obroka u poganskim

danima koji su na izmaku.

    Vjernici opet mogu pušiti na cesti,

djeca opet smiju jesti čokoladu,

pjevači smiju pjevati ustaške i sve se

opet vratilo „na staro“.

    Što je to odricanje o kojem se priča?

Kakve nam to kazne pripremaju tijelu?

Samo uskrate veselja, isprazni životi,

ukosnice bez kose i sitna ushićenja.

    Tvoje je tijelo dostojno božjeg pogleda,

a misli, koje vrludaju mi glavom,

već su se razmahale i pretvaraju nas

u male krastavce.

  
    BUDUĆNOST JE SVIJETLA!

     

    Mislim od danas do sutra.

Na papiru zapis o tunjevini,

na zaslonu računala

slika cvijeta u vodi.

    Budućnost je svijetla, rekla je

slavna atletičarka i dodala –

treba živjeti ovaj tren, a tek

onda misliti.

  
    U RIJEČKOJ LUCI

     

    I, što si mislila? Da je more, samo po sebi, ljekovito?

Da će te omamiti? Nisi primijetila da njegov miris

gutaju austrougarski svodovi i da su već odavno nestali

zvukovi Parafa. Riječani raskopčavaju košulje, kao da

žele potrčati u more, kao da se nemaju gdje sakriti.

    Ne rade mallovi ni butici, ostaju samo klupe u luci.

Rastegni se na jednoj od njih, skini džemper koji je

još prepun snijega. Zamisli da sad agava cvjeta, da

trčiš za loptom, nudiš starce čokoladom. Ako uspiješ,

padat će naranče s Hvara. Vidi, s broda već dolaze

sanduci puni slijepih putnika.

    Navečer, na Sušaku, dok budeš pjevala i čitala, onako

prikriveno, pričaj o svemu. Spomeni i tijelo i ljubav

i muškarca čovjeku s pivom, smiješnoj umjetnici,

dugokosom aktivistu. Što si mislila? Nisam ništa mislila.

  
    DAH

     

    Udahni i pusti neka sjenke inja i gomolja

prospu se i rastvore tvoje unutrašnje vrtove

A srce, koje godinama je skupljalo gorčinu,

neka se odmori pod blagim dodirom

nečije smirene ruke.

  
    POČETAK

     

    Uzaludni junaci stoje na ruševinama,

pokazuju utočišta,

    u bivšoj tvornici performans života,

u starom kinu predavanja o revoluciji,

u učionici plenumi, na cesti prosvjedi.

    Svijet uvijek ima svoj početak:

slabo vidljivo mjesto prezrene emocije.

  
    BROD LUĐAKA

     

    U polumraku prolaze sjene na platnu dok mnoga udobna

sjedala ostaju netaknuta i prazna. Nitko ne želi gledati film

o šutnji i holokaustu, o bolesnim ljudima koji plutaju na

lađi, slikaju cvjetiće po bijelim papirima i ostavljeni, jedni

drugima pričaju o još jednom danu u logoru.

    A gradovi? Oni su sanduci puni olova. Državama ne treba

tepati, one su osvetile svoje zemlje i ostavile pločnike za

zbunjene dječake i bolesnike.

    Šutke, nakon projekcije, smetena, hodam gradom

koji se pretvara u brod luđaka i nestaje u rijeci.

  
    TKO SI?

     

    Kud god da krenem, pratiš me. Ti si kao duh

iz viktorijanskih romana koji pleše u daljini

i još uvijek traži drugu polovicu.

    Kad počnem kuhati kavu ujutro, obgrliš me

i baciš na netom pospremljeni krevet i onda,

kao da si gledao Zeusa na Ledi, obljubljuješ

me.

    I dok hodam ulicom, očekujem tvoj napad.

Iznenada, u tramvaju, pred mnoštvom ljudi

jezikom mi prelaziš po licu, ali nitko ne vidi.

    U ponoć, nakon kratkog sna, otvaram prozor

i opet dolaziš, nasrtljiv i mračan, i brzo

si na meni. Pritišćeš me i gaziš, i miluješ.

    Da je netko ušao odmah nakon tvog odlaska,

vidio bi veliki plamen koji raste nasred sobe

i onda nestaje.

  
    KOLIKO JOŠ

     

    Zatvorila sam vrata da nitko ne vidi

perje, krzno, kožu koji otpadaju mi s tijela.

Gušenje među knjigama svih dobi,

spavanje na kauču koji se nikad nije savio,

i čuvanje cvijeta koji je, unatoč svemu,

procvao.

    Koliko grešaka u ormarima sivim, haljina

koje se kopčaju do grla i bijelih košulja

za svaku priliku. Koliko ulja i krema

od kojih je koža ostala premlada!

    Koliko svega nepotrebnog i antikvarnog,

koliko priča o tuđim životima i starih zastava,

karata koje izviruju i zovu na kraj svijeta.

Prozor je zamračen zavjesom, ostalo je malo

vremena, tek jedno popodne za veliki val.

  
    SPORA DUŠA

     

    Književnost je tek utvara i utjeha za spore duše koje

zaboravile su brzo trčati i nabaviti osobnog bankara.

    Skoro sam se prepala kad si se skinuo. Meni je knjiga

o holokaustu bliža od tijela golog muškarca.

    Trebala bih živjeti na otoku, gdje radni dan se razlikuje

od neradnog samo po tri bicikla više na ulici.

  
    SNOVIĐENJE

     

    U Ulcinju more nije slano. Dimi se i miriše pečeno meso.

Oble kuće, kratki zavoji, pokrivene žene i vehabija na uglu.

Odakle ova slika u pretoplom zagrebačkom danu?

    Upozorenje starcima: Smrt vreba na bazenu!

Štandovi su puni jagoda i orhideja na samrti!

    Dotiče li te stvarnost? Nestaje li snaga s odrezanom

kosom? Je li se razlilo more s reklamnih plakata?

U Koreji se gradi nova raketa, u Kini se šuti o revoluciji.

    Nema središta svijeta.

Zemlja je usvojeno dijete pop pjevačice.

  
    PRED SPAVANJE

     

    Pred spavanje, moj plišani medvjed

šalje pozdrave prijatelju u susjednu zemlju.

Umjetnice su opet gole i same,

a laptopi, ispod plahti, nose ljubav

u čistom elektroničkom obliku.

    Hajde, oprosti mi, zanesena sam od svih

imena koja si mi dao. Oko kreveta nisu ruže,

već ljuske od jaja. Aparati su užareni, a

bojler će, znam to, eksplodirati.

  
    KAD TI BUDEM PUTOVALA

     

    Kad ti budem putovala, valjda neće opet

sjesti do mene neka pr agentica i pričati mi

zaneseno kako je čaša napola puna,

i kako su u Floridi kopno i more na istoj razini.

    Nadam se da neću susresti čovjeka koji

skriva svoje porijeklo, i uporno tvrdi da zna

tko su Hrvati, a tko Srbi,

i da mi se neće udvarati sredovječni radnik

iz Ljubljane koji vraća se obitelji, domu.

    Kad ti budem putovala, htjela bih biti

sama u praznom kupeu i stavljati sjenila

za probu, da mi oči budu smokey eyes,

kako bi nam haustori, znajući šta ih čeka,

otvorili svoja vrata i vlažne utrobe.

  
    DNEVNA TUŠIRANJA

     

    Tuširanje u podne, mlaz mlake vode preko

prepona i slika grada u običnoj kapljici vode.

    Tko nosi pročišćenje, zaborav, utjehu?

Palimo svijeće i čekamo da marš protutnji.

    U gradovima kopanje kanala ima veću važnost

od nježnog pogleda na ulici.

    Hajde, utrljaj mirisni sapun u poderanu kožu

i potjeraj moljce lavandom.

    Naši životi su kao oprane mačke uzdignute

dlake, uvijek spremni na obranu.

  
    GLAS DOBIVA TIJELO

     

    Zapisi su se razlili po stropu –

doći ću, neću doći,

slika apaurina

i crtež jednog rasprsnuća.

    Hajde, prebriši ljetno ludilo,

strah je nacrtao tisuće slika i

rukom si bezbroj puta prelazio

preko kvrgavih riječi – mrzim te!

    Glas dobiva tijelo i miluje lice.

Nagovori me, zaveži i baci psima,

baš onima koji negdje uzalud

čekaju srce, da im se baci.

  
    MEDITERAN, ČEŽNJA

     

    Treba samo uzeti periskop i pogledati

dno. Morske trave lelujaju, spljoštene

ribe klize, olupine galije čekaju da budu

otkrivene.

    Gdje se sakrilo blago?

Otvorimo kartu svijeta i zavirimo

u puteve kave, riže i kruha.

    U izvrnutim morima riječi su pravilno

posložene i ptice imaju snažnije pokrete.

Oponašat ćemo drevne mornare i otkrivati

nove puteve u pustinji Mediterana.

  
    DUBINA

     

    Med od jele i kava na korzu, ostalo

je malo vremena. Polijećemo uskoro.

    Samo još da udahnem i ispratim

pticu. Ne kaplju riječi više, o ne.

    Tko je izdubio tijelo?

Tko je stegnuo ruke oko vrata?

    Vraćam se s galebom u utrobi

i s raketom. Gdje će prsnuti?

    Na kraju dana čitam: pjesnik je

napustio sestru, rodio djecu i umro.

  
    ZAŠTO SI SE PREPALA?

     

    Hej, Modesty, zašto si se prepala draga?

Tebi više nitko ne može ništa, zato bez straha

rasprostri svoje grudi na umjetnom jezeru

i munjama gađaj lažne astronaute.

    Dok grickaš kruh sa sezamom, namazan

paštetom od tuna, sledi usput pogledom

tog tipa koji satima ispija kavu i pobožno

tumači propovijedi kardinala.

    Lijep je praznični dan, hajd s licem

okupanim u vodi punoj cvijeća, budi Judita

i odrubi glavu onom tko je ravno iz pakla

došao da sudi i oduzme ti pravo.

    Budi prava heroina, plesom zavedi ljude

na borbu floretom. I nek počne predigra

i pokret iz praznog, proljetnog

karnevala.

  
    GOLA I SVEZANA

     

    Modesty, popij malo željeza i tabletu za smirenje.

Japanese actor dolazi uskoro i moraš biti

gola i svezana na krevetu od čelika.

    Tvoj stil je nepodnošljiv, draga.

Naručuješ danima jagode i šampanjce,

otkazuješ susret točno dvije minute prije.

    Krive su mjesečeve mijene, veliki Drugi

ili efekt zrcala. Srećom, dolazi taj tip s

bičem, moderni flagelant.

    Svojim macho mačem rastrgat će ti haljinu,

odvezati te i otjerati duhove katoličanstva.

Slike svetaca okrenut će ka zidu.

  
    BUDITE SPREMNI!

     

    Dragi putnici, sa čašama prirodnog soka u ruci,

produžite dalje, na male grčke otoke ili u Anadoliju.

Ako ostanete, postanite borci za brisanje straha,

a ne tek turisti koji ostaju uspavani deset dana.

    (Gradom trče štakori iz prastarih peći,

u rijekama plivaju ribe, svaka u sebi nosi granatu)

    Budite spremni! U novim kozmičkim odijelima

nitko vam ništa ne može, niti ptice podbuhle

od minskih zračenja, čak niti povrće izraslo na

zemlji u kojoj gnjile kosti nedavnih dezertera.

    I kad pomislite da je svaki vaš napor uzaludan,

sjetite se da svaki osmijeh na putevima kaosa,

ipak dođe na mjesta koja nikad, čak niti u ludim

snovima, niste mogli ni zamisliti.

  
    POVRATNA KARTA

     

    Hej draga, hoćeš li pobjeći? Pa tek si kupila

povratnu kartu. Što ćeš reći službenici

dok joj budeš vraćala taj komad papira?

    Da si se prehladila? Da si imala smrt

u obitelji? Neku neodložnu sjednicu?

Možeš reći bilo što, ali neće ti vjerovati.

    Predobro ona poznaje čežnju na

kolodvorima, premišljanja u zadnji čas,

sva ta pocupkivanja.

    Reći će ti naizgled službeno: samo vi

zadržite kartu, tamo voze vlakovi u svim

terminima. I ti ćeš upravo tad odlučiti.

  
    DAVANJE

     

    Vijesti s koncerta rock heroine,

fotografije mrtvih dupina,

kratku snimku nemira,

poneki zapis s uzglavlja…

i mogla bih još nabrajati

što ti sve ostavljam.

    Nekad ti donosim sumnju,

nekad ti otkrivam karte,

nekad crtam utopiju,

nekad te probadam mačem

i bacam na tlo.

    A onda, od dijela tebe

koji je preživio, rađam

Ozirisa i našem

uzimanju i davanju

nema kraja.

Mit o ljubavi i smrti,

danse macabre,

život jedan, jedini.

  
    POSTOJIŠ

     

    Na klupi na kojoj sjediš piše: postojiš.

Javljaš mi to s čuđenjem i ponavljaš opet,

jednom, pa dvaput. Tog dana prije mnogo

godina, ljudi su nadmoćno stali na Mjesec

i tvoj poklič ravan je njihovom.

    Zamišljam kako prelaziš rukom po tim

slovima i kako zagušen neboderima

uspijevaš dohvatiti smisao: dovoljno je

biti tu. Koje olakšanje i koji zanos!

Zašto ne bi pokrenuo Svijet i zašto ne bi

stvorio grad u trenu?

    U legendama dalekih Asteka puževi su

istjerani u Svemir i tamo svako malo

gutaju Mjesec na kojem ostaju pjege.

Danas je pomrčina sunca. Rado bih

gledala u puža i pustila oči da sagore.

Spoznaja time ništa ne bi izgubila.

    Postojim, postojiš.

  
    STRAWBERRY

     

    Zamišljam da si kupio jagode i krenuo kući.

Žuriš i jedva dotičeš tlo. Netko te iz auta

promatra. Velika jagoda ispala ti je iz vrećice.

    (Usred grada samo cvijeće u žardinjerama

i zahrđala sidra)

    Prilaziš zgradi, zastaješ u hladnom haustoru.

Prije ulaska u stan misliš na ženu koja

u tvojim snovima dobiva oblik velike

jagode.

  
    DNEVNI BAZENI

     

    Neću više odlaziti na gradske bazene.

Taman kad zaplivam, dođem do ruba

i udarim u njega glavom. Roniti je

posve uzalud, jer samo je jedno dno,

i kaže sve na prvi pogled.

    U tim bazenima kupaju se starice.

Bojim se da će im se raspasti koža,

da će odnekud doplutati kakav leš,

izgubljen nakon obdukcije.

    Djeca se igraju loptom i čini se

da svaki čas mogu nestati,

da ih mogu progutati odvodne cijevi,

a ti ih ne možeš spasiti.

    Sve je to prividna geometrijska

ugoda, sva ta zadatost:

odjeća uredno pospremljena

u ormarima, dremljivi spasitelj,

trening vaterpolista

i sjajna numera plesačice na vodi.

    Tu su i prepuni trbusi zagrebačkih

umirovljenika i uplašene djevojčice

koje odmah oblače sandale,

u strahu od gljivica i sjemena.

    Suludi školski programi

kažu da djeca mogu zanijeti u vodi.

  
    ULEGNUTA POLJA

     

    Polje kraj kojeg prolazim ulegnuto je.

Na njemu je noću

možda spavalo krdo bizona

i ostavilo gnijezdo za umorne jahače.

    U podne, kad sunce zažari, kosci

u njemu vide deve, more i mjesec.

Ulegnuto polje postaje krater,

Mjesto na kojem oslijepljeni ljudi

traže ostatke svemira.

  
    KAO EMILY

     

    Da mogu, živjela bih kao Emily,

među pticama i pčelama u vrtu,

na stolcu kraj vinove loze.

Ne bih se micala odatle i bio bi to

sasvim dovoljan prostor za mene.

    Pila bih vodu, jela prežganu juhu

i nosila uvijek istu sivu haljinu.

Okupljala bih drugove da u rano

popodne, ispod bora, zborimo

o jezerskim pjesnicima.

    U ranim večerima slušala bih

zvukove ćuka i tjerala raširenih

ruku svrake koje zauzimaju tuđa

gnijezda. Da mogu, živjela bih

kao Emily, ispod hrasta i čekala

smrt s licem sretne djevojčice.

  
    OVNOVI

     

    U dvorani, među spravama, znojna i

s ručnikom na vratu, legla je na malu

strunjaču raširenih nogu. Okretala se,

uzdisala i nikom ništa nije bilo čudno.

    Da su svi ti mladići sa snažnim mišićima

i žene s ravnim trbusima imali pristup toj

stvarnosti, vidjeli bi kako je netko lomi,

prevrće, ljubi…

    Među svim tim metalnim oblicima i

suviše čvrstim tijelima, bili su kao nijeme

životinje na proplanku, kao ovnovi koji se,

bez straha, zabadaju jedno u drugo.

  
    U PARKU

     

    Grliš drvo staro tek godinu

i još nisi prihvatio

praznine bez znakova.

Psi koji godinama lutaju

gradom, nisu još otkrili

bijelo mjesto bez tragova.

    Ako čuješ: volim te – noge

će već nekako krenuti i

lice će ti se osmjehnuti.

U parku nema parova,

na jednom kraju su oni,

na drugom one i tko ih

sad može povezati?

  
    RIJEKA AGAIN

     

    Sutra ću opet mirisati more na istoj riječkoj rivi,

u haljini s košarom punom grudi.

    U isušenom oceanu skrilo se krilo aviona,

na svježim padinama kosturi penjača bez sreće.

    Tijelo jasno kaže: utopiti se možeš i na ulici,

kad nisi ničija opsesija.

  
    ODGODE

     

    Izađi van, u gradove s tisuću središta i

izgubi se tamo gdje cupkaju djevojke

na štiklama, gdje mravi već izjeli su ulicu.

    Odgode treba rješavati šokom – biti

priklješten reklamnim panoom ili

postati potrošni artikl u kolicima

jedne prosječne obitelji.

    Čistina, samo ona je važna.

I ritualno spaljivanje kišnog mantila.

  
    JABUČNI ČOVJEK

     

    U ponoć o čemu uopće govoriti.

Slike zapisa odjednom

su skliske

i pune sunčanih pjega.

    Čujem, kaplje voda kraj tebe i uzdah.

Jabuke se kotrljaju po tvome stolu

gutaš ih kao davni sakupljači

plodova.

    Nazvala sam te jabučnim čovjekom.

Evo te, od vode i kore

grizem te sočno.

Gledaj kakvo je vrijeme,

mjeri ga jabuka.

    Kad postane trula,

opet ćeš postati gruda mesa

i stajati na tlu, tko zna koliko.

    Izrodili smo voćnjak i sad ga

samo treba obrati,

prije nego padne kiša ili tuča.

    Snježni ljudi ostave tragove u snijegu

ali nitko ih nikad nije vidio.

Zašto mislimo

da su bijeli i veliki?

Znamo samo da su usamljeni.

    Jabučni čovječe,

nestvaran si kao Jeti.

Imam te i nemam.

  
    NEMOJ ME VODITI NA RUČAK

     

    Nemoj me voditi na ručak. Što ako na

jelovniku bude riba? Njene kosti taložit

će se u grlu i padati dolje svaki put kad

čizmicom smeđe boje pređem tvojim

koljenima, ispod stola.

    Nemoj me voditi na ručak, jer tko će

izdržati predjelo od srdele, glavno jelo

od prstaca, šnitu voćnog kolača

i još jednu kavu prije polaska. Tko će

podnijeti nužnu odmjerenost pokreta,

sav taj pribor i prigušene riječi

o putovanjima koja se neće dogoditi?

    Ne, nemoj me voditi na ručak,

naručimo samo – ti rakiju, ja kavu,

i krenimo odmah, pješke do rijeke

da ondje, na mjestu gdje nema ljudi,

pričamo mašući rukama, onako kao

što labudovi mašu krilima, nakon

ribljeg objeda.

  
    ABECEDA LJUBAVI

     

    Svaki dan krećemo od početka. Ujutru

ti moram crtati usta, mrvicama pokazati

put do kuće, obnavljati iznova slovo

po slovo.

    Zabavlja me to. Učim te kao analfabeta.

(Jezik spremno rasipa se, pokazuje

svoje šumsko porijeklo).

    Kad predvečer ponavljamo ljubavne

fraze, obavljamo čin vjenčanja koje

ne pamtimo.

  
    PRAZNINA

     

    Pitaš se: kad bi praznina imala tijelo

životinje kakva bi bila? U pepeljari

je stotinu opušaka i terasa je puna

sasušenog cvijeća i pravo je vrijeme

da misliš o tome.

    Odgovor si već davno izrekao: onda

kad smo oplakali dijete, kad smo postali

nepriznati građani daleke zemlje, kad

smo završili romane i priče. Sve to

znaš i sad samo čekaš.

    Večer je. Na terasi ptice traže malo

vode, kaktusi se ne predaju, a ti sjediš

i sjediš i čekaš da praznina kliještima

rastvori te kao najmekše tkivo.

    I odjednom više neće biti razlike. Bit ćeš

i ptica i terasa, i rukama ćeš snažno tražiti

granicu između sebe i svijeta.

    Podsjeti se svega i samo se smiri. Neko

vrijeme budi posuda iz koje su izlili

mlijeko, budi širok prostor bez sadržaja,

samo drži vrata otvorena. Sve će proći…

  
    ZA DOROTHY W.

     

    Dorothy W, u mračnom jezeru leže tvoji

dnevnici, kao mali otoci isplivaju nekad.

Zapisi o zelenoj boji, čaju, šećeru i šumi

iznova me začude.

    (Hoj, zapjevam i ja odu romantizmu, i sej

helou bardu koji ljubuje s Kublaj kanom)

    U dugim noćima susrećem vraga koji me

prati i zavodi kao curu iz pastorale. Jedro

tijelo blijedi, i krpam komade mesa koji

padaju, dok se ljubim.

    (Na svježim vratovima zaspali su naši muškarci,

a otoci su puni zmija i djece bez ruku)

    Dorothy, zavidim ti na blagosti

koju posve krivo dopisuješ Prirodi.

  
    GORNJI GRAD

     

    Na Markovom trgu veliko uskršnje jaje.

Na obližnjoj tržnici ljudi kupuju crijeva

životinja, da ih, za blagdan, ispune

kruhom, mesom, slaninom i lukom.

    Pored mene prolaze ljudi s košarama

punim svježih rotkvica. Zastaju pred

Kamenitim vratima, da zapale svijeću

na mjestu gdje vosak se prelijeva

    i gdje jarko svjetlo sija usred dana.

  
    KRSTARENJE

     

    Brod krstari rijekom kroz sredinu grada.

Stolovi su puni voća, svira lagana muzika i blagi

povjetarac mrsi kose gostiju.

    Pogled ti zastaje na galebu koji jede ostatke kolača,

na zgradama u daljini, na vodi, prljavoj i slatkoj,

u kojoj, čini ti se, nema riba.

    Na brodu netko reže lubenicu i njen sok prelijeva

se po rubu stola. Skupljaš sjemenke i bacaš ih

u vodu. Kako su izgledali brodovi s gubavcima?

    Kao nakupine pokvarenog mesa? Na maloj

fotografiji koja ostaje u aparatu lebdi tvoje lice

kao dokaz da si tog popodneva bio tu.

  
    ROĐENDAN

     

    U čaši je sok od brusnice s malo votke

i jedna dugačka noć. Rođendan rock

klasika je običan američki sunset,

malo kiča za umorne ruke.

    Izađi na ulicu i legni na asfalt

prekriženih ruku. Uvijek se može

birati – sobe s velikim ušima

ili cesta za novi početak

  
    ZIMA NA OTOKU

     

    
      Senku Karuzi
    

     

    Kad zime dođu na otoke s velikih trajekata

spuštaju se žene iz Smedereva i Bačke Palanke.

One imaju kapute od ovčje vune i lijepo pjevaju.

Usamljeni otočki muškarci pozivaju ih u svoje

kuće, daju im malo sira, kruha i sipine juhe.

Ujutro, dok još nisu zazvonila zvona s romaničke

crkve, svi zajedno kreću u malim čamcima,

na pučinu.

    Eh, da vam je čuti kako pevaju te žene koje prvi

put su vidjele more! Njihove su pjesme prave

kozmogonije, kao da pjesmom kazuju gdje je

sunce, gdje su polje i nebo, a gdje more. Miješaju

se jezici i ribe same uskaču u čamce, pa se opet,

bljeskajući, bacaju dolje?

    Ribari s košuljama posve mokrim, ne boje se vjetra.

Ne mogu im ništa bure. Njihove su samačke ruke

obgrlile topla ženska tijela. Iz njihovih srca iscurile

su snovite, crnokose more.

  
    ŽEGA

     

    Asfalt kao potpaljena šuma, mlaz vode kao

more koje nedostaje, laptop samo ploča koju

možeš odmah baciti, bez grižnje savjesti.

    Kroz rolete prodire poneka zraka svjetlosti

i sasjekne cvijet u vazi, čašu na stolu.

Kockice leda kotrljaju se po tepisima.

    Gutam slanu ribu iz staklenke.

Policijski sat uskoro istječe i mogućnost

da ostanem ljudsko biće, sasvim je izvjesna.

  
    MODERNE MADAME BOVARY

     

    Moderne madame Bovary sjede na stolicama

od trske. Tresu vrećicama šećera i viču: vode,

vode, nama je loše! U zraku je pritisak, kiša,

sunce, magla.

    Jučer je pala vlada, ali one

ne govore o tome. Podigle su noge na klupe.

Maramicama brišu čelo i ponekad pogledaju

u fontanu i u muškarce u lanenim hlačama.

    One samo traže: vode, vode, vode. Osluškuju

vlastita tijela, plamen koji gori iznutra, jači od

plamena svijeće na stolu.

    I čini im se da će

upravo nasred malla, pokraj svih tih opuštenih

ljudi i svih tih dućana s robom na popustu,

izgorjeti prije nego što dođe konobar i donese

im još jedan šećer. I još malo vode.

  
    JUŽNI GRADOVI

     

    U južnim gradovima satovi na kolodvorima ne rade,

na sobe u hotelima čeka se po dvadeset minuta

– strpite se, sad će, kud vam se žuri? Kad najzad

uđete u sobu, bacate torbu na plahtu i trčite van

na kavu i rakiju. I onda hodate glavnom cestom:

krzno, tepisi, kolači, suveniri. Dragulji – tko ih kupuje?

    U južnim gradovima djevojke su obučene po posljednjoj

modi, a u kafićima – ništa ne daju „na veresiju“.

Izvana dobro podrezane živice i skupi automobili,

haustori puni grafita, na zidovima plakati turbo diva.

Možda tek poneka garaža za rijetke probe ljutitih i

gnjevnih.

    U južnim gradovima vrijeme stoji kao pregorjelo jelo

davnih menzi. U praznim tvorničkim halama igraju se

psi i djeca. Ponekad kraj njih prođu izgubljeni putnici.

I svuda kao da čujem: strpite se, sad će, kud vam se žuri?

  
    ZABORAV

     

    Treba pažljivo s riječima, ali nije li kasno?

Već sam ih rasula okolo i sad one kvrgave i one

nježne leže jedne pored drugih, nepovezane.

    U čajniku ostali su listovi jasmina, u mreži

zapleli se moruzgve i lešinari, i pijesak nije

još ispran u situ punom zlata.

    Zaboravi, kao što obrisi Atlantide sad su izvan

sjećanja. Neka rijetki dodir ruke otpuhne procijepe

boli i ostatke soli na bedrima.

  
    KARTEZIJANIZAM

     

    Prerano smo otpisali kartezijanizam.

Duh i tijelo odvojeni su posve jasno.

    Ujutro vidim šavove koji ih labavo

povezuju. Trenuci susreta mogu se

dogoditi onda kada operem kosu, koja

odmah klizi prema podu od težine.

    U tom međuprostoru spajaju se

nebeske vlati i nastaje zijev.

    U prorezu usne ili na pregibu koljena

mjesta su razmimoilaženja, gdje

opipavam bilo i materiju koja

lebdi u zraku.

    Tada na trenutak ugledam sklad koji

nestaje čim krenem niz ulicu.

  
    ŠKARE

     

    Mogla bih prihvatiti poziv i završiti

danas u nečijem krevetu. Ipak, ostajem

u papučama i u flanelskoj pidžami.

    Slušam kako mačka ganja kosa

i znam da će ptica pobijediti.

    Tijelo putuje samo onda kad noge

rastvaraju se same od sebe, a glava je,

okrenuta otraga.

    Noge se šire, kao vrtne škare, i nitko

ih, osim tebe, ne može spojiti.

  
    UMNOŽENO VRIJEME

     

    Dvadeset dana sabijeno u sekundu

rasprsnulo se i sad gledamo kako se

vraća dvostruko umnoženo vrijeme.

    Ako ne pobjegnemo iz vrtnog bazena,

progutat će nas stari bršljan i ismijati patuljci

koji mjere vrijeme, pažljivo kao trgovci.

  
    KAD SAM TE SE ODREKLA

     

    Kad sam te se odrekla

pustila sam iz sebe

pištav glas

nalik kriku ćuka

koji plaši u ljetnoj noći.

    Legla sam na krevet

da otpustim valove vrućine

koji su me preplavili

pustila ruke da

u zraku stvaraju zagrljaje

i odlaze kao plahi baloni.

    Pustila sam lice

da se smiješi bez razloga,

trbuh da se grči

usne da ljube

preveliki jastuk.

    Kad sam te se odrekla,

bio je topao praznični dan.

Stol je bio prepun hrane,

noge su se spuštale,

od čežnje i srama.

  
    NEKI ŽIVOTI

     

    U stripovima junaci nikad

ne umiru. Svjetovi koje stvaraju

nestaju u trenu.

    Dodirnuo si me

na izlasku iz sobe u kojoj smo

proveli neke živote.

    Svoju osjetljivost pretvaram

u prednost i po danu sve više

nalikujem ljudima.

  
    LJETNA TERASA

     

    Na ljetnoj terasi mačak donosi

malog šišmiša, drži ga tren u

ustima, a onda ga pušta.

Odlazi zatim u sobu, na drugom

kraju stana i na posve zamračenom

mjestu legne i spava.

    Posljednji su dani ljeta, škure se

uskoro zatvaraju i na prostranom

stolu više neće biti šalica kave

i posuda puna voća.

    Vrijeme se ubrzava sve više, kaže on.

Hvata zadnju zraku i gleda u rublje

na krevetu. Čuje se više zvukova – telefon,

mobitel, zvono na vratima, u isto vrijeme.

Izaberi, odgovori, zanemari, previdi.

    Mačak nije u vremenu, kaže i izgubi

tad posljednji oslonac. Ostaju tek

ograda na balkonu i vrata koja jasno

kažu gdje počinje nečije vlasništvo.

Je li to dovoljno? pitaju.

  
    VRIJEME SVETOSTI

     

    Vrijeme svetosti je prošlo.

Riječi su postale stvari

i leže na cesti kao kamenje.

Meka krila kao odbačeni

rekviziti lepršaju u zraku.

    Prizivam uznesenje.

Proslave u bijelim krevetima

izvješene su na plahtama.

Svi letovi otkazani,

sva stabla srušena.

    Muškarcima otvorenih usta

bacam svoje tijelo

okupano bademovim uljem.

  
    Darija Žilić

    Rođena 1972. u Zagrebu. Diplomirala na Filozofskom fakultetu u Zagrebu (povijest i komparativna književnost). Završila program Centra za ženske studije u Zagrebu. Piše poeziju, kritiku i esejistiku. Dugogodišnja voditeljica programa „Mama čita“ u Multimedijalnom institutu u Zagrebu. U periodici objavljivala eseje i kritičke prikaze o suvremenoj poeziji, teoriji i aktivizmu te brojne intervjue. Stalna suradnica na Trećem programu Hrvatskog radija. Surađivala na projektu Školske knjige Leksikon hrvatske književnosti. Bila je jedna od urednica u časopisu Tema, trenutno urednica književnosti u časopisu Riječi i suradnica Vijenca za poeziju. Članica Hrvatskog društva pisaca i Hrvatske zajednice samostalnih umjetnika.

    S engleskog prevela knjige Orhana Kemala, Leyle Karace, Tozana Alkana, te knjige Glasovi arapskih žena u izdanju Shura publikacija. Prijevodi suvremene američke, slovenske, britanske i arapske poezije objavljeni su joj na Trećem programu Hrvatskog radija, te u časopisima Književna republika i Riječi. Pjesme su joj prevođene na talijanski, turski, švedski, njemačku, francuski, slovenski, makedonski, slovački i engleski jezik. Zbirke pjesama Prsti i prerije i Pleši, Modesty, Pleši prevedene su na makedonski jezik. Sudjelovala na književnim festivalima i predstavljanjima u Francuskoj, SAD-u, Bugarskoj, Slovačkoj, Turskoj, Poljskoj, Švedskoj, Iranu, te u zemljama regije. Dobitnica novinarske stipendije NRW Kultursekretariata iz Wuppertala u Njemačkoj i jednomjesečne stipendije „Absolute modern“u Skopju, Penove rezidencije u Sarajevu, te književne rezidencije u Golyaziju u Turskoj.

    Objavila: Grudi i jagode (poezija, 2005); Pisati mlijekom : ogledi o poeziji suvremenih autorica (2008); Pleši, Modesty, pleši (poezija, 2010); Muza izvan geta : ogledi o suvremenoj književnosti (2010);  Paralelni vrtovi (intervjui s piscima, znanstvenicima i aktivistima iz Hrvatske i regije, 2011);  Nomadi i hibridi : ogledi o književnosti i filmu (2011); Tropizmi : tekstovi o knjigama poezije (2011); Omara (priče, 2012); Tropizmi 2 : kritike i eseji (2013); Klavžar : zapis o nestajanju i obnavljanju (priče, 2013), Tropizmi 3 : kritike i eseji (2017), Svanuće (poezija, 2018); Sarajevski fragmenti (prozni zapisi, 2020); Prsti i prerije (poezija, 2021); S rubova ekrana (poezija, 2021); Tropizmi 4 (kritike i eseji, 2021); Sol zaborava (poezija, 2023).

    Nagrade: Nagrada Julije Benešić za književnu kritiku (za knjigu Muza izvan geta, 2010); Nagrada Kiklop za pjesničku zbirku godine (za zbirku Pleši, Modesty, pleši, 2011); Nagrada Orfej za poeziju (Plovdiv, Bugarska, 2020).

  
    Biblioteka Online

knjiga 116

     

    
      Darija Žilić
      

      PLEŠI, MODESTY, PLEŠI
    

    
      © 2015 Darija Žilić
      

      © za elektroničko izdanje: Društvo za promicanje književnosti

na novim medijima, 2015
    

     

    Izdavač

Društvo za promicanje književnosti

na novim medijima, Zagreb

    Za izdavača

Aleksandra David

    Urednik

Krešimir Pintarić

    Fotografija

Woman dancing flamenco

© adrenalinapura / Fotolia.com

    ISBN 978-953-345-427-6 (HTML)

ISBN 978-953-345-428-3 (EPUB bez DRM)

ISBN 978-953-345-429-0 (PDF)

ISBN 978-953-345-430-6 (MOBI)

    Prvo izdanje

Algoritam, Zagreb, 2010.

     

    
      Knjiga je objavljena uz financijsku potporu

Grada Zagreba.
    

  OEBPS/images/cover-image.jpg





OEBPS/images/dpkm-logo.png





OEBPS/epub3toc.xhtml

		
			Table of Contents


		
		
			
						
					Naslovnica
				


						
					Moto
				


						
					Pleši, Modesty, pleši
				


						
					Nakon blagdana
				


						
					Budućnost je svijetla!
				


						
					U riječkoj luci
				


						
					Dah
				


						
					Početak
				


						
					Brod luđaka
				


						
					Tko si?
				


						
					Koliko još
				


						
					Spora duša
				


						
					Snoviđenje
				


						
					Pred spavanje
				


						
					Kad ti budem putovala
				


						
					Dnevna tuširanja
				


						
					Glas dobiva tijelo
				


						
					Mediteran, čežnja
				


						
					Dubina
				


						
					Zašto si se prepala?
				


						
					Gola i svezana
				


						
					Budite spremni!
				


						
					Povratna karta
				


						
					Davanje
				


						
					Postojiš
				


						
					Strawberry
				


						
					Dnevni bazeni
				


						
					Ulegnuta polja
				


						
					Kao Emily
				


						
					Ovnovi
				


						
					U parku
				


						
					Rijeka again
				


						
					Odgode
				


						
					Jabučni čovjek
				


						
					Nemoj me voditi na ručak
				


						
					Abeceda ljubavi
				


						
					Praznina
				


						
					Za Dorothy W.
				


						
					Gornji grad
				


						
					Krstarenje
				


						
					Rođendan
				


						
					Zima na otoku
				


						
					Žega
				


						
					Moderne madame Bovary
				


						
					Južni gradovi
				


						
					Zaborav
				


						
					Kartezijanizam
				


						
					Škare
				


						
					Umnoženo vrijeme
				


						
					Kad sam te se odrekla
				


						
					Neki životi
				


						
					Ljetna terasa
				


						
					Vrijeme svetosti
				


						
					O autorici
				


						
					Impresum
				


			


		
	

